سوزان مبارك اسمها الاصلانى سوزان صالح ثابت ( اتولدت فى محافظة المنيا ، 28 فبراير 1941 ) ، مرات رئيس مصر السابق حسنى مبارك و سيدة مصر الأولى من 1981 ل 2011 ، ابوها دكتور مصرى متخصص فى طب الاطفال وامها ممرضه ويلزيه اسمها ليلي ماى بالمر Lily May Palmer. اخدت ماجيستير فى السوسيولوجيا ( علم الاجتماع ) من الجامعه الامريكيه فى القاهره سنة 1982. اهتمت وقت رياسة جوزها و اضطلاعها بدور ست مصر الاولى بتنمية المجتمع ( مجال دراستها ) ، و كان ليها حضور مهم فى الأنشطه الثقافيه ، و عملت مشروع القراءه للجميع - مكتبة الاسرة و هو مشروع ثقافى عظيم استفاد منه مصريين كتير. و اشرفت على بنا و تطوير مستشفى سرطان الاطفال فى القاهره لعلاج اطفال مصر الفقرا. خدت جوايز عالميه كتيره كتكريم ليها على جهودها فى التنميه و التطوير الثقافى. شئون المرأه و النهوض بالست المصريه كان كمان من اهتماماتها. عندها من حسنى مبارك ولدين هما علاء مبارك و جمال مبارك.